Günnüt kəndinin torpaqlarından səmərəli istifadə olunur | Xalq Qəzeti
03.07.2018 23:11 | Oxunma sayı: 174
Günnüt kəndinin və ətraf ərazilərin ordumuzun nəzarəti altına keçməsi bu torpaqlardan səmərəli istifadə etməyə imkan yaradıb. Sərhəddə yerləşən bu yerlərin etibarlı müdafiəsi, zəngin bitki örtüyü arıçılıqla, maldarlıq və heyvandarlıqla məşğul olanlar üçün çox əlverişlidir. Artıq Şərur rayonunun Günnüt kəndinin ərazisində bu imkanlardan səmərəli istifadə edirlər.
Naxçıvan Muxtar Respublikası Ali Məclisinin mətbuat xidmətindən bildirilib ki, iyulun 3-də Naxçıvan Muxtar Respublikası Ali Məclisinin sədri Vasif Talıbov Günnüt kəndindəki arıçılarla görüşüb.
Ali Məclisin sədri arıçıları salamlayaraq deyib: Vaxtilə Günnüt öz balı ilə məşhur idi. Bu gün ərazidən istifadə etmək üçün lazımi şərait yaradılıb. Torpaqlarımız müdafiə olunur, yeni yol çəkilib. Bu torpaqlar kənd təsərrüfatı üçün yararlıdır. Arıçılar və təsərrüfatla məşğul olanlar bu imkanlardan lazımınca istifadə etməlidirlər.
Arıçı Rəcəb Nəcəfov minnətdarlıq edərək deyib: Uzun müddət Günnüt kəndinin həsrətində idik. Bu ərazilərə 2 kilometr yaxınlaşa bilmirdik. Lakin bu gün 26 kilometr keçib öz torpağımızda - Günnüt kəndində təsərrüfatla məşğul oluruq. Dövlətimizə, ordumuza güvənirik. Azərbaycanla, onun qüdrətli ordusu ilə fəxr edirik.
Arıçılar Elyar Məmmədov və Fikrət Məmmədov da Ali Məclisin sədrinə minnətdarlıq ediblər.